**রায়ান পন্সনবি বার্ল** (ইংরেজি: Ryan Burl; জন্ম: ১৫ এপ্রিল, ১৯৯৪) ম্যারোনদেরা এলাকায় জন্মগ্রহণকারী জিম্বাবুয়ীয় আন্তর্জাতিক ক্রিকেটার। জিম্বাবুয়ে ক্রিকেট দলের অন্যতম সদস্য তিনি। ২০১০-এর দশকের মাঝামাঝি সময়কাল থেকে জিম্বাবুয়ের পক্ষে আন্তর্জাতিক ক্রিকেটে অংশগ্রহণ করছেন।

ঘরোয়া প্রথম-শ্রেণীর জিম্বাবুয়ীয় ক্রিকেটে ম্যাশোনাল্যান্ড ঈগলস, মিড ওয়েস্ট রাইনোস, রাইজিং স্টার্স; বাংলাদেশী ক্রিকেটে চট্টগ্রাম চ্যালেঞ্জার্স, চিটাগাং ভাইকিংস দলের প্রতিনিধিত্ব করেন। দলে তিনি মূলতঃ বামহাতে নিচেরসারিতে ব্যাটিং করেন। এছাড়াও, ডানহাতে লেগ ব্রেক বোলিংয়ে পারদর্শী **রায়ান বার্ল**।

প্রথম-শ্রেণীর ক্রিকেট
---------------------

২০১৪ সালের আইসিসি অনূর্ধ্ব-১৯ ক্রিকেট বিশ্বকাপে জিম্বাবুয়ে দলের সদস্য ছিলেন। ২০১৪ সাল থেকে ২০১৮ সাল পর্যন্ত রায়ান বার্লের প্রথম-শ্রেণীর খেলোয়াড়ী জীবন চলমান ছিল। ফেব্রুয়ারি, ২০১৭ সালে জিম্বাবুয়ে ক্রিকেট কর্তৃক পরবর্তী বছরে ইংল্যান্ড গমনার্থে তাকে একাডেমি দলের সদস্যরূপে অন্তর্ভুক্ত করা হয়। ১২ সেপ্টেম্বর, ২০১৭ তারিখে শাগিজা ক্রিকেট লীগে মিস অ্যাইনাক নাইটসের সদস্যরূপে টুয়েন্টি২০ ক্রিকেটে অভিষেক ঘটে তার।

এপ্রিল, ২০১৮ সালে লোগান কাপের খেলায় প্রতিপক্ষীয় খেলোয়াড়কে মাঠে অবৈধভাবে বাঁধা দেয়ার কারণে তাকে আউট দেয়া হয়। তিনি স্ট্যাম্পে আঘাতকালীন উইকেট রক্ষার্থে বলকে ঠেলে দেয়ার চেষ্টা চালান। ২০১৭-১৮ মৌসুমের লোগান কাপে রাইজিং স্টার্সের পক্ষে খেলেন। পাঁচ খেলায় অংশ নিয়ে ৪০১ রান তুলে সর্বোচ্চ রান সংগ্রাহক হন। নভেম্বর, ২০১৯ সালে বাংলাদেশ প্রিমিয়ার লীগে চট্টগ্রাম চ্যালেঞ্জার্সের পক্ষে খেলার জন্যে চুক্তিবদ্ধ হন।

আন্তর্জাতিক ক্রিকেট
-------------------

সমগ্র খেলোয়াড়ী জীবনে একটিমাত্র টেস্ট, আঠারোটি একদিনের আন্তর্জাতিক ও ষোলোটি টি২০আইয়ে অংশগ্রহণ করেছেন রায়ান বার্ল। ২৬ ডিসেম্বর, ২০১৭ তারিখে পোর্ট এলিজাবেথে স্বাগতিক দক্ষিণ আফ্রিকা দলের বিপক্ষে টেস্ট ক্রিকেটে অভিষেক ঘটে তার। এটিই তার একমাত্র টেস্টে অংশগ্রহণ ছিল। এরপর আর তাকে কোন টেস্টে অংশগ্রহণ করতে দেখা যায়নি। অন্যদিকে, ১৬ ফেব্রুয়ারি, ২০১৭ তারিখে হারারেতে সফরকারী আফগানিস্তান দলের বিপক্ষে একদিনের আন্তর্জাতিকে অভিষেক ঘটে তার। ৭ জুলাই, ২০১৯ তারিখে বেলফাস্টে স্বাগতিক আয়ারল্যান্ড দলের বিপক্ষে সর্বশেষ ওডিআইয়ে অংশ নেন তিনি।

২০১৬-১৭ মৌসুমে আফগানিস্তান দল জিম্বাবুয়ে সফরে আসে। ১৬ ফেব্রুয়ারি, ২০১৭ তারিখে হারারে স্পোর্টস ক্লাবে সিরিজের প্রথম ওডিআইয়ে তার অভিষেক পর্ব সম্পন্ন হয়।

টেস্ট অভিষেক
------------

২০১৭-১৮ মৌসুমে জিম্বাবুয়ে দলের সদস্যরূপে দক্ষিণ আফ্রিকা গমন করেন। ডিসেম্বর, ২০১৭ সালে সিরিজের একমাত্র টেস্টে মুজারাবানির সাথে তাকেও দলে অন্তর্ভুক্ত করা হয়। ২৬ ডিসেম্বর, ২০১৭ তারিখে পোর্ট এলিজাবেথে অনুষ্ঠিত দিবা-রাত্রির বক্সিং ডে টেস্টে দক্ষিণ আফ্রিকার বিপক্ষে তার অভিষেক পর্ব সম্পন্ন হয়।

২০১৭-১৮ মৌসুমে আফগানিস্তানের বিপক্ষে খেলার জন্যে সংযুক্ত আরব আমিরাত গমন করেন। ৫ ফেব্রুয়ারি, ২০১৮ তারিখে শারজায় আফগানিস্তানের বিপক্ষে টুয়েন্টি২০ আন্তর্জাতিকে অভিষেক ঘটে তার।

২০১৯-২০ মৌসুমে বাংলাদেশ গমন করেন। ত্রি-দেশীয় সিরিজের প্রথম খেলায় স্বাগতিক বাংলাদেশের বিপক্ষে মুখোমুখি হন। সেপ্টেম্বর, ২০১৯ সালে টুয়েন্টি২০ আন্তর্জাতিকে প্রথম জিম্বাবুয়ীয় ব্যাটসম্যান হিসেবে এক ওভারে সর্বাধিক রান সংগ্রহ করেন। সাকিব আল হাসানের এক ওভার থেকে তিনি ৩০ রান তুলেছিলেন।

তথ্যসূত্র
---------

1. ↑  "ZC announces 16-member Academy squad for England tour"। *ESPN Cricinfo*। সংগ্রহের তারিখ ১৭ ফেব্রুয়ারি ২০১৭।
2. ↑  "3rd Match, Shpageeza Cricket League at Kabul, Sep 12 2017"। *ESPN Cricinfo*। সংগ্রহের তারিখ ১২ সেপ্টেম্বর ২০১৭।
3. ↑  "Logan Cup: Burl hits century as Stars clip Eagles"। *3-mob.com*। সংগ্রহের তারিখ ২১ এপ্রিল ২০১৮।
4. ↑  "Logan Cup, 2017/18, Rising Stars: Batting and bowling averages"। *ESPN Cricinfo*। সংগ্রহের তারিখ ১৬ মে ২০১৮।
5. ↑  "BPL draft: Tamim Iqbal to team up with coach Mohammad Salahuddin for Dhaka"। *ESPN Cricinfo*। সংগ্রহের তারিখ ১৮ নভেম্বর ২০১৯।
6. ↑  "Ryan Burl"। *ESPN Cricinfo*। সংগ্রহের তারিখ ২৭ জুন ২০১৫।
7. ↑  "Afghanistan tour of Zimbabwe, 1st ODI: Zimbabwe v Afghanistan at Harare, Feb 16, 2017"। *ESPN Cricinfo*। ১৬ ফেব্রুয়ারি ২০১৭। সংগ্রহের তারিখ ১৬ ফেব্রুয়ারি ২০১৭।
8. ↑  "Zimbabwe pick uncapped Muzarabani, Burl for South Africa Test"। *ESPN Cricinfo*। সংগ্রহের তারিখ ১১ ডিসেম্বর ২০১৭।
9. ↑  "Only Test (D/N), Zimbabwe tour of South Africa (Dec 2017) at Port Elizabeth, Dec 26-29 2017"। *ESPN Cricinfo*। সংগ্রহের তারিখ ২৬ ডিসেম্বর ২০১৭।
10. ↑  "1st T20I (N), Zimbabwe tour of United Arab Emirates at Sharjah, Feb 5 2018"। *ESPN Cricinfo*। সংগ্রহের তারিখ ৫ ফেব্রুয়ারি ২০১৮।
11. ↑  "Twenty20 Internationals: Batting records: Most runs off one over"। *ESPN Cricinfo*। সংগ্রহের তারিখ ১৩ সেপ্টেম্বর ২০১৯।
12. ↑  "Shakib concedes 30 in one over against Burl"। *Dhaka Tribune*। সংগ্রহের তারিখ ১৩ সেপ্টেম্বর ২০১৯।

আরও দেখুন
---------

* গাই হুইটল
* টিমিসেন মারুমা
* এক টেস্টের বিস্ময়কারী
* জিম্বাবুয়ীয় টেস্ট ক্রিকেটারদের তালিকা
* প্রথম-শ্রেণীর ক্রিকেট দলসমূহের বর্তমান তালিকা
* জিম্বাবুয়ে জাতীয় ক্রিকেট দলের অধিনায়কদের তালিকা
* জিম্বাবুয়ীয় একদিনের আন্তর্জাতিক ক্রিকেটারদের তালিকা

বহিঃসংযোগ
---------

* ইএসপিএনক্রিকইনফোতে রায়ান বার্ল উইকিউপাত্তে এটি সম্পাদনা করুন (ইংরেজি)

* ক্রিকেটআর্কাইভে রায়ান বার্ল  উইকিউপাত্তে এটি সম্পাদনা করুন (সদস্যতা প্রয়োজনীয়) (ইংরেজি)